Hallgeir H. Langeland (Sosialistisk Venstreparti), 2009-06-16:
Lat meg starta med å replisera til Høgre når det gjeld demokratiaspektet, at det faktisk har vore eit svært stort engasjement frå Trondheim sine folkevalde for å driva denne saka gjennom før sommaren, slik at dei kunne koma i gang med det viktige miljøarbeidet. Det er faktisk det lokaldemokratiske intiativet som gjer at me har lytta til det og no legg opp til denne gjennomføringa. Det burde Høgre òg vera interessert i når dei eventuelt sit i regjering – lytta til lokaldemokratiet, slik denne regjeringa gjer. Eg vil gratulera Trondheim med eit flott initiativ. Å ha ei målsetjing om 20 pst. reduksjon i klimagassutsleppa innan 2018 synest eg er glimrande! Det kostar, og då må ein gjera ein del vonde ting. Eg vil berre seia at det er viktig at ein prioriterer det som har klimaeffekt først, slik saksordføraren var inne på. Det trur eg blir essensielt dersom ein skal få til den målsetjinga ein har om å redusera klimagassutsleppa med 20 pst. Det er veldig positivt at 50 pst. av miljøpakka går til miljøprosjekt, kollektivtrafikk og gang- og sykkelvegar. Det er slike prioriteringar me i SV ønskjer oss frå fleire byar. Me gler oss til å sjå reaksjonane i andre byar i Noreg på det Trondheim no gjer, om det vil få effekt, f.eks. for mitt eige område, Nord-Jæren, der ein òg jobbar med liknande pakkar som den pakka som me vedtek her i dag. Heilt til slutt: Høgre er med i klimaforliket, men partiet synleggjer ikkje gjennom forslaga sine korleis dei skal redusera klimagassutsleppa. Dei er altså i ferd med å bevega seg vekk frå klimaforliket ved berre å seia ja til meir veg, men ikkje fortelja korleis ein skal få ned klimagassutsleppa. Då er det rart, synest eg, at Høgre heller ikkje høyrer på NHO, lastebileigarane og andre, som meiner at ein må ha regulering av trafikken, spesielt i rushtida. Næringslivet ber oss altså om reguleringar som vil gjera at varetransporten kan gå lettare, dei kan tena meir pengar, og det er bra for klimaet. Høgre seier berre ja til alt, og så seier dei ingenting om korleis dei skal redusera klimagassutsleppa, som dei har forplikta seg til i klimaforliket. Altså: Kva for tiltak er det Høgre har som skal redusera biltrafikken? Det høyrer me lite om. Men det har Erna Solberg skrive under på, og ein får rekna med at Høgre snart kjem med nokre forslag, og viser korleis dei skal få ned klimagassutsleppa – ikkje berre snakka om det. Ein liten visitt til Framstegspartiet og deira stadige bompengeharselas. Me kjenner jo situasjonen i Oslo, så eg skal ikkje repetera den. Siv Jensen sitt lokallag har bedt oss om å gje bompengar til drifta av kollektivtransporten. Det er eit klokt forslag som Stortinget har vareteke. Så er det også slik at Arne Sortevik og Framstegspartiet i fleire budsjett har stemt for at ein kan ta inn 14,5 milliardar kr av bilistane, då dei styrte landet saman med Bondevik II. Det har dei gløymt når dei står her i dag og forsøkjer å dela ut pengar frå statskassa. Då dei var i posisjon, tok dei ikkje vekk ein einaste milliard. Dei stemte altså for at bilistane skulle betala 14,5 milliardar kr i bompengar. Så slik er livet – det er ikkje alltid like lett når det kjem til realitetane. Det er lett å bruka luftpengar, slik som Framstegspartiet no gjer.